Inwoners van dié lande kan nou sonder visum na SA reisArgieffoto (Sure Travel) Die departement van binnelandse sake het aangekondig dat sewe lande gevoeg is by die lys van lande wie se inwoners nie visums nodig het om na Suid-Afrika te reis nie. Dr. Aaron Motsoaledi, minister van binnelandse sake, het tydens sy departement se begrotingstoespraak in die parlement gesê dit is bykomend tot die 75 lande waarvan inwoners reeds sonder ŉ visum na Suid-Afrika kan reis. Die lande wat tot dié lys gevoeg is, is Katar, die Verenigde Arabiese Emirate, Nieu-Seeland, Saoedi-Arabië, Kuba en Ghana asook Sao Tome en Principe. “Ons sal dadelik met hulle in gesprek tree oor hoe ŉ visumvrye regime sal werk. Ons het nog huiswerk om te doen vir drie lande waarvan die gesamentlike bevolking sowat 30% van die wêreld se bevolking verteenwoordig, naamlik China, Indië en Nigerië,” het Motsoaledi gesê. “Terwyl ons besig is om die kwessie van die drie lande aan te pak sal ons in hierdie finansiële jaar die aantal mense wat vir binnelandse sake werk meer as verdubbel om visums in China sowel as Indië te prosesseer. Ons sal ook die aantal mense wat visums na ons land in Nigerië verwerk, verdubbel.” Motsoaledi het ook verwys na pres. Cyril Ramaphosa se aankondiging dat die implementering van die e-visumstelsel versnel sal word. Dié stelsel sal dit vir toeriste makliker maak om die land te besoek en ook vir maatskappye om werknemers met kritiese vaardighede te bekom. “Dit sal ŉ aanlynaansoek wees waartydens ŉ risiko-gebaseerde beoordeling gedoen sal word en jou visum dan elektronies uitgereik sal word in teenstelling met ŉ harde kopie. As jy die elektroniese boodskap per e-pos ontvang, gaan jy reguit na jou lughawe en kom na Suid-Afrika.” Die stelsel word reeds by Lanseria-lughawe op die proef gestel, het Motsoaledi gesê en bygevoeg dat die stelsel teen einde Oktober geleidelik in werking gestel sal word. Motsoaledi het ook die kwessie van grensbestuur aangeraak. Hy het gesê daar woed al lank ŉ debat in die openbaar oor die land se poreuse grense en gefragmenteerde grensbestuursbenadering. “Die probleem is nie dat mense nie na Suid-Afrika moet kom nie, maar dat elkeen wat die land binnekom, behoorlik gedokumenteer moet word. Die poreuse grense maak dokumentasie uiters moeilik. Die probleem van poreuse grense lei nie net tot die gebrek aan dokumentasie van mense nie. Daar is ook ŉ probleem van mensehandel van vroue en kinders oor hierdie poreuse grense. Daar is ook ŉ probleem dat dwelms maklik oor ons grense gesmokkel word.” Die kabinet het in 2013 ooreengekom op ŉ grensbestuursowerheid (BMA). Die land se grense word tans deur sewe verskillende departemente en entiteite bestuur ingevolge 58 verskillende stukke wetgewing. “Hierdie departemente het sewe verskillende opdragstrukture met verskillende wette, werksetiek en verskillende bestuursregimes. Onder die BMA sal daar een opdragstruktuur wees, en een bestuurstelsel. Die bestuur van die grense sal rasioneel word. Die wet rakende die BMA is in 2017 in die Nasionale Vergadering goedgekeur maar het ongelukkig by die Nasionale Raad van Provinsies vasgehaak. Ons onmiddellike taak is om na die raad te gaan sodat die owerheid so gou as moontlik gestig kan word.”